text: Biaus doux amis je vous dirai:
   Si tost com vous aurez trouvées
   Les menieres dont les fumées
   Seront changiez, c’est tot voirz,
   Lors iront les cers as fréoirz.
   Et si ert pres de la Magdelaine,
   Sachiez que c’est chose certaine.
   Par le pié et au bois porter
   Ti dois tu, touz tans, raviser,
   Et au froier cognoisteras
   Dou cerf, quant tu le trouveras:
   Car au plus gros froïr se froie
   Et avient plus haut, c’est la vraie
   Lors dois t’estortoire peler,
   Et plus matin t’estuet lever.
   Et t’an dois aler as clarriaus
   Et as landes, soies iniaus.
   Veir muser i devras
   Et as faus en conoisteras
   Et as solas, car sa pianiere
   Est de burnir a charbonnière.
   Dou liemier drecier le dois,
   Saches que c’est resons et droiz.
   Que ainsi com j’ai dit devant
   Il affiert et c'est avenant.
   Et dont venront chien et vallet:
   Au descoupler grant paine met
   PageV01P028
   Et les cueure inellement
   Et tost et viguereusement
   Et chasce en autel meniere
   Com je t’ai dit par ça darriere.
  